1、船夜援琴
作者:白居易
鸟栖鱼不动,月照夜江深。
身外都无事,舟中只有琴。
七弦为益友,两耳是知音。
心静即声淡,其间无古今。
2、夜琴
作者:白居易
蜀桐木性实,楚丝音韵清。调慢弹且缓,夜深十数声。
入耳澹无味,惬心潜有情。自弄还自罢,亦不要人听。
3、月夜听卢子顺弹琴
作者:李白
闲坐夜明月,幽人弹素琴。
忽闻悲风调,宛若寒松吟。
白雪乱纤手,绿水清虚心。
钟期久已没,世上无知音。
4、山夜调琴
作者:王绩
促轸乘明月,抽弦对白云。
从来山水韵,不使俗人闻。
5、听颖师弹琴
作者:韩愈
昵昵儿女语,恩怨相尔汝。
划然变轩昂,勇士赴敌场。
浮云柳絮无根蒂,天地阔远随飞扬。
喧啾百鸟群,忽见孤凤皇。
跻攀分寸不可上,失势一落千丈强。
嗟余有两耳,未省听丝篁。
自闻颖师弹,起坐在一旁。
推手遽止之,湿衣泪滂滂。
颖乎尔诚能,无以冰炭置我肠!
6、张山人弹琴
作者:常建
君去芳草绿,西峰弹玉琴。岂惟丘中赏,兼得清烦襟。
朝从山口还,出岭闻清音。了然云霞气,照见天地心。
玄鹤下澄空,翩翩舞松林。改弦扣商声,又听飞龙吟。
稍觉此身妄,渐知仙事深。其将炼金鼎,永矣投吾簪。
7、匣中琴
作者:于邺
世人无正心,虫网匣中琴。何以经时废,非为娱耳音。
独令高韵在,谁感隙尘深。应是南风曲,声声不合今。
8、弹琴谷
作者:顾况
谷中谁弹琴,琴响谷冥寂。
因君扣商调,草虫惊暗壁。
9、琴诗
作者:苏轼
若言琴上有琴声,放在匣中何不鸣?
若言声在指头上,何不于君指上听?
10、风中琴
作者:卢仝
五音六律十三徽,龙吟鹤响思庖羲。
一弹流水一弹月,水月风生松树枝。
11、赠琴棋僧歌
作者:张瀛
我尝听师法一说,波上莲花水中月。不垢不净是色空,
无法无空亦无灭。我尝听师禅一观,浪溢鳌头蟾魄满。
河沙世界尽空空,一寸寒灰冷灯畔。我又听师琴一抚,
长松唤住秋山雨。弦中雅弄若铿金,指下寒泉流太古。
我又听师棋一著,山顶坐沈红日脚。阿谁称是国手人,<